ออก 3 มาตรการเร่งด่วนควบคุมการปล่อยมลพิษของโรงงาน แก้ไขปัญหาฝุ่นละอองขนาดเล็ก PM2.5
นายวันชัย พนมชัย อธิบดีกรมโรงงานอุตสาหกรรม (กรอ.) เปิดเผยว่า กระทรวงอุตสาหกรรมไม่นิ่งนอนใจในการแก้ไขปัญหาฝุ่นละอองขนาดเล็ก หรือ PM2.5 ที่ส่งผลกระทบในชีวิตประจำวันของประชาชนอยู่ตอนนี้ โดยมอบนโยบายให้หน่วยงานในกำกับดำเนินการ 3 มาตรการ ได้แก่ มาตรการเร่งด่วน ควบคุมการประกอบกิจการอย่างเข้มงวดกรณีตรวจพบโรงงานปล่อยมลพิษเกินค่ามาตรฐาน จะทำการออกคำสั่งให้ปรับปรุงแก้ไขทันที มาตรการระยะกลาง พัฒนาระบบเฝ้าระวังและเตือนภัยมลพิษทางอากาศระยะไกลมาตรการระยะยาว ปรับปรุงกฎหมายการระบายมลพิษจากโรงไฟฟ้าให้เข้มงวดขึ้น รวมถึงพัฒนากฎหมาย 3 ฉบับ ได้แก่ กฎหมายว่าด้วยการรายงานการปลดปล่อยและเคลื่อนย้ายมลพิษ สำหรับภาคอุตสาหกรรม กฎหมายควบคุมการระบายสารอินทรีย์ระเหย และกฎหมายการระบายฝุ่นละอองขนาดเล็กจากปล่อง